KIRJALLINEN KYSYMYS E-3649/01 esittäjä(t): Cristiana Muscardini (UEN) komissiolle. Terrorismi, Somalia ja väestölle tiedottaminen.



Virallinen lehti nro 277 E , 14/11/2002 s. 0014 - 0015



KIRJALLINEN KYSYMYS E-3649/01 esittäjä(t): Cristiana Muscardini (UEN) komissiolle (14. tammikuuta 2002) Aihe: Terrorismi, Somalia ja väestölle tiedottaminen Terrorisminvastaisen sodan viimeaikaiset tapahtumat ovat osoittaneet Somalian olevan yksi niistä maista, joissa toimii ryhmiä, joilla mahdollisesti on yhteyksiä islamilaisiin fundamentalisteihin ja jotka saavat näiltä rahoitusta, aseita ja koulutusta terroristien harjoitusleirien perustamista varten. Tämän vuoksi on esitetty myös sotilaallisen väliintulon mahdollisuutta Somaliaa tukikohtanaan pitävien terroristien kaiken toiminnan estämiseksi. Jotta tällaisessa tilanteessa voitaisiin välittää väestölle tietoa, joka myötävaikuttaisi demokratian vahvistamiseen ja fundamentalismin torjumiseen, - olisiko komission mielestä hyödyllistä kehittää ja ottaa käyttöön riippumaton, somalinkielinen tiedonvälitysverkosto, jonka avulla Somalian väestölle voitaisiin antaa asioista oikeaa tietoa; - katsooko komissio, että nykyisessä tilanteessa oikea tieto voisi myötävaikuttaa rauhan aikaansaamiseen ja todellisen demokraattisen järjestelmän luomiseen siten, että eri etnisiä ryhmiä ja alueita edustavat väestönosat hyväksyisivät kyseiset pyrkimykset? Poul Nielsonin komission puolesta antama vastaus (22. helmikuuta 2002) Komissio uskoo, että tiedonvälityksen ammattilaiset antavat parhaiten täsmällisiä tietoja. Komissio on hiljattain osallistunut tiettyjen Somaliaa koskevien koulutusaloitteiden rahoittamiseen tällä alalla tiiviissä yhteistyössä BBC World Servicen kanssa. Hankkeen päätavoitteena oli järjestää toimittajien koulutusohjelma, joka kattaa sekä tekniset että toimittamiseen, kirjoittamiseen ja tuotantoon liittyvät taidot. Kehitettäessä ja vahvistettaessa näitä taitoja koulutusohjelmalla pyrittiin mahdollistamaan se, että somalialaiset toimittajat voisivat tuottaa materiaalia, joka auttaisi vahvan moniarvoisen yhteiskunnan rakentamisessa. BBC:n harjoituskursseille ja työpajoihin, joita järjestettiin eri puolilla Somaliaa, osallistui yhteensä 83 somalialaista toimittajaa lehdistöstä, radiosta ja televisiosta. Jos olosuhteet sallivat demokraattisen tiedotuskäytännön kehittymisen Somaliassa, komissio voisi harkita yhteistyötä tunnustettujen organisaatioiden kanssa, jotta voitaisiin edistää lisätoimia tiedotusvalmiuksien vahvistamiseksi Somaliassa. On syytä painottaa, että ainoastaan riittävä tiedottaminen ei takaa demokraattisen poliittisen järjestelmän hyvää toimintaa. Somalian tapauksessa suurin osa väestöstä on lukutaidotonta, ja yleistä mielipidettä hallitsevat klaanipohjaiset ja paikalliset intressit. Näin ollen perinteisillä ja uskonnollisilla vallanpitäjillä on tärkeä rooli mielipidejohtajina. Lisäksi tiedon levittämistä koko Somaliaan rajoittavat edelleen suuret investointikustannukset, logistiset ongelmat ja sota. Silti osa väestöstä hyötyy monipuolisemmasta tiedottamisesta: valtion romahtaminen on suosinut sekä kirjallisten että audiovisuaalisten tiedonlähteiden lisääntymistä, ja ulkomaisia ohjelmia lähetetään somaliksi jo päivittäin.